**Ο Δήμαρχος Αγίου Νικολάου, Αντώνης Ζερβός**

Μολονότι η εποχή μας συνδέεται με την ανύψωση του πνευματικού επιπέδου και τη βελτίωση του βιοτικού, το υλιστικό πνεύμα και ο καταναλωτισμός έχουν μετατοπίσει το κέντρο βάρους των ανθρωπίνων δραστηριοτήτων, με αποτέλεσμα ο σύγχρονος άνθρωπος ν΄ απομακρύνεται από τα πνευματικά αγαθά. Σε μία κοινωνία ευκολιών και ανέσεων, όπου επιβραβεύεται η απόκτηση αγαθών και προωθείται η εξωτερική εικόνα έναντι της εσωτερικής καλλιέργειας, δεν υπάρχει όπως διαπιστώνουμε χώρος για πνευματικές αναζητήσεις... Αντιστεκόμενοι στον αυτοματισμό και τη μηχανοποίηση των ημερών μας, στην προσπάθεια ν΄ αναζητήσουμε τις πραγματικές αξίες της ζωής – αυτές που μόνο μέσα από την τέχνη μπορούμε ν΄ αποκτήσουμε – ο Δήμος Αγίου Νικολάου, έχει την χαρά να φιλοξενεί στην Δημοτική Πινακοθήκη, από τις 3 έως τις 13 Αυγούστου, την εικαστική έκθεση: «Αποκωδικοποίηση 2 ΣΥΝ 2», δράση που εντάσσεται στην κοινωνική παρέμβαση του εγχειρήματος «ΠΡΟΫΠΌΘΕΣΗ ΔΥΟ» του Μουσείου Σχολικής Ζωής Δήμου Χανίων.

Πρόκειται για μια ουσιαστική προσπάθεια για την αποδοχή και την κατανόηση του πλούτου της διαφορετικότητας.

Μια πρωτότυπη έκθεση ζωγραφικής που αναδεικνύει τη σημασία της συμπερίληψης στο εγχείρημα που έχει αναληφθεί, αλλά και σε ότι απορρέει από εκείνη, δηλαδή την συνέργεια, την ομαδικότητα, την εξωστρέφεια, σ΄ ένα συναινετικό, γόνιμο περιβάλλον που χωράει τη συμμετοχή όλων όπως είναι, χωρίς φίλτρα και περιορισμούς.

Ευχαριστούμε θερμά τον Δήμαρχο Χανίων κ. Παναγιώτη Σημαντηράκη, τον αντιδήμαρχο Πολιτισμού – πρόεδρο ΚΕΠΠΕΔΗΧ ΚΑΜ κ. Γιαννακάκη Ιωάννη για τη δημιουργική συνέργεια, το Μουσείο Σχολικής Ζωής, τους δημιουργούς και τους επιμελητές για τον ουσιαστικό κώδικα επικοινωνίας που μας παρέχουν.

Καλούμε τους συμπολίτες και τους φιλοξενούμενους στον Δήμο μας, να επισκεφθούν την έκθεση.

**Χαρίλαος Αλεξάκης, Αντιδήμαρχος Αγίου Νικολάου**

Με ιδιαίτερη χαρά ο Δήμος Αγίου Νικολάου και ο Πολιτιστικός Αθλητικός Οργανισμός Δήμου Αγίου Νικολάου φιλοξενεί την έκθεση «Αποκωδικοποίηση 2ΣΥΝ2» στη Δημοτική Πινακοθήκη.

Η έκθεση παρουσιάζει τη δύναμη που προσφέρει η τέχνη, τους δεσμούς που δημιουργεί, τις ιδιαίτερες δεξιότητες που αναδεικνύει, γεφυρώνει πόλεις και ανισότητες άλλα στο τέλος και σημαντικότερο δημιουργεί συναισθήματα.

Ένα μεγάλο ευχαριστώ στο Μουσείο Σχολικής Ζωής Δήμου Χανιών για τη σπουδαία πρωτοβουλία, στους καλλιτέχνες Αντώνη Αλβρούρα, Κατερίνα Γεωργαντά, Μαρία Κοκκίνη και Κατερίνα Ραπάνη, που μας διδάσκουν πολλά μέσα από τα έργα τους και τη σύνδεση τους. Θερμές ευχαριστίες, επίσης, στον Δήμο Χανίων, στον Δήμαρχο Χανίων Παναγιώτη Σημαντηράκη, και ιδιαίτερα στον φίλο Αντιδήμαρχο Πολιτισμού Γιάννη Γιαννακάκη για την ουσιαστική συνεργασία μας, για τον «πολιτιστικό συγκρητισμό» .

Τέλος, ένα μεγάλο ευχαριστώ στους επιμελητές Γιώργο Ορφανίδη, και ιδιαίτερα στην Μαρία Δρακάκη για την υπομονή και την επιμονή τους στην πραγματοποίηση της παρούσας έκθεσης.